
ROZSUDOK V MENE SLOVENSKEJ REPUBLIKY Okresný súd Stará Ľubovňa sudkyňou JUDr. Janou Srokovou v rodinnoprávnej veci starostlivosti súdu o mal. detí A. B., nar. XX.XX.XXXX, trvale bytom C. D. XX a E. B., nar. XX.XX.XXXX, trvale bytom C. D. XX, zastúpené kolíznym opatrovníkom Úradom práce, sociálnych vecí a rodiny Stará Ľubovňa, deti rodičov: matky - A. F. B., nar. XX.XX.XXXX, trvale bytom C. D. XX, právne zastúpenej JUDr. Gáborom Szarázom, advokátom, Advokátskej kancelárie so sídlom Garbiarska 20, Stará Ľubovňa a otca G. B., nar. XX.XX.XXXX, trvale bytom C. D. XX, v konaní o úpravu výkonu rodičovských práv a povinností a určenie výživného takto rozhodol: Súd schvaľuje rodičovskú dohodu uzavretú medzi rodičmi v nasledovnom znení : I. Mal. A. B., nar. XX.XX.XXXX a mal. E. B., nar. XX.XX.XXXX, sa na čas do rozvodu z v e r u j ú do osobnej starostlivosti matky A. F. B., nar. XX.XX.XXXX. II. Obaja rodičia sú oprávnení a povinní mal. deti zastupovať a spravovať ich majetok v bežných veciach. III. Otec mal. detí G. B., nar. XX.XX.XXXX je p o v i n n ý prispievať na výživu mal. A. B., nar. XX.XX.XXXX sumou vo výške 300,- eur mesačne a mal. E. B., nar. XX.XX.XXXX sumou vo výške 250,eur mesačne, ktoré výživné je povinný uhrádzať vždy do 28 – ho dňa toho, ktorého mesiaca vopred na účet matky mal. detí, číslo: H. XXXX XXXX XXXX XXXX XXXX, počnúc dňom podania návrhu s tým, že dlžné výživné od 02.05.2025 do 31.05.2025 bolo otcom už uhradené v termíne do 28.05.2025. IV. Súd styk otca s mal. deťmi n e u p r a v u j e. V. Žiaden z účastníkov n e m á
n á r o k na náhradu trov tohto konania. odôvodnenie:
1. Podľa § 221 písm. a/ Civilného sporového poriadku /CSP/ písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania 2. Podľa § 122 Civilného mimosporového poriadku /CMP/ ak vo veciach starostlivosti súdu o maloletých súd rozsudkom schválil dohodu rodičov, nie sú rodičia oprávnení podať voči výroku, ktorým bola dohoda schválená, odvolanie. 3. Podľa § 2 ods. 1 zak. č. 161/2015 Z.z. Civilného mimosporového poriadku /ďalej len CMP/ na konania podľa tohto zákona sa použijú ustanovenia Civilného sporového poriadku / ďalej len CSP/ , ak tento zákon neustanovuje inak.
4. Na pojednávaní dňa 11.06.2025 bol prednesený návrh, aby súd schválil rodičovskú dohodu, k čomu sa pripojil aj kolízny opatrovník. 5. Pre prípad ďalšieho rozhodovania o výške výživného súd uvádza, že matka mal. detí pracuje ako učiteľka v ZŠ s MŠ Kolačkov a jej priemerný mesačný príjem je 1.300,- eur, poberá rodinný prídavok na dve deti 120,- eur mesačne. Otec pracuje ako SZČO v oblasti zámočníctva, zváračstva a montážnych prác, turnusovo v Nemecku a jeho mesačný príjem podľa jeho vyjadrenia je cca 3.000,- eur. Mal. dieťa má vek 3-rokov a je v celodennej starostlivosti matky. 6. Keďže po vyhlásení rozsudku sa všetci účastníci vzdali práva podať odvolanie, rozsudok v zmysle citovaných zákonných ustanovení nemusí obsahovať odôvodnenie. 7. O trovách konania súd rozhodol v zmysle § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti výroku, ktorým bola rodičovská dohoda schválená rodičia nie sú oprávnení podať odvolanie. Kolízny opatrovník nemá právo podať odvolanie proti tomuto rozsudku, pretože sa ho po jeho vyhlásení a po poučení o opravnom prostriedku výslovne vzdal oproti podpisu do zápisnice súdu, čo taktiež urobili aj rodičia mal. detí vo vzťahu k ostatným výrokom. Podľa § 44 Civilného mimosporového poriadku rozsudky o výživnom sú vykonateľné doručením. Ak povinný dobrovoľne nesplní, čo mu ukladá vykonateľné rozhodnutie v časti, v ktorej bola upravená starostlivosť o mal. dieťa, styk s mal. dieťaťom alebo iná ako peňažná povinnosť vo vzťahu k mal. dieťaťu, oprávnený môže podať návrh na nariadenie výkonu rozhodnutia podľa § 370 a nasl. CMP. Ak povinný dobrovoľne nesplní, čo mu ukladá vykonateľné rozhodnutie v časti, ktorým bola upravená peňažná povinnosť, oprávnený môže podať návrh na vykonanie exekúcie podľa Exekučného poriadku. Exekúciu možno vykonať zrážkami zo mzdy a z iných príjmov, prikázaním pohľadávky, predajom hnuteľných vecí, predajom cenných papierov, predajom nehnuteľnosti, predajom podniku, príkazom na zadržanie vodičského preukazu.

